รัฐบาล เชิญชวนประชาชนใช้ "ระบบข้อมูลการใช้จ่ายภาครัฐ" ผ่านแอปพลิเคชัน “ภาษีไปไหน “
นางสาวทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า ตามที่รัฐบาลให้ความสำคัญกับการปรับเปลี่ยนรูปแบบกระบวนการทำงานและให้บริการของหน่วยงานภาครัฐ ในรูปแบบดิจิทัล เพื่อรองรับกับพฤติกรรมและความต้องการรับบริการผ่านช่องทางออนไลน์ของประชาชนและภาคธุรกิจมากขึ้น สอดคล้องนโยบายที่หน่วยงานของรัฐ ต้องเปิดเผยข้อมูลข่าวสารทางราชการต่อสาธารณะในรูปแบบข้อมูลดิจิทัล ให้ประชาชนสามารถเข้าถึงได้ง่ายที่ผ่านมา รัฐบาลได้พัฒนาข้อมูลเปิดภาครัฐเพื่อประชาชน ผ่านเว็บไซต์ภาษีไปไหน ของสำนักงานพัฒนารัฐบาลดิจิทัล (องค์การมหาชน) (DGA) มีประชาชนเข้าไปใช้งานจำนวนมาก จึงพัฒนา“แอปพลิเคชัน ภาษีไปไหน” เพื่ออำนวยความสะดวกประชาชนเว็บไซต์และแอป "ภาษีไปไหน" เป็นการนำเสนอภาพรวมรายได้การจัดเก็บของรัฐบาลจากกรมสรรพากร กรมสรรพสามิต กรมศุลกากร และหน่วยงานอื่นๆ รวมรายได้ในส่วนของท้องถิ่น จากกรมส่งเสริมการปกครองท้องถิ่น และการเปิดเผยข้อมูลภาครัฐในด้านงบประมาณรายรับ-รายจ่ายของประเทศ ข้อมูลงบประมาณตามพระราชบัญญัติงบประมาณประจำปี ข้อมูลการเบิกจ่ายงบประมาณประจำปี และข้อมูลการจัดซื้อจัดจ้างภาครัฐ ร่วมกับสำนักงบประมาณและกรมบัญชีกลาง โดยนำเสนอข้อมูลการใช้จ่ายงบประมาณภาครัฐในรูปแบบภาพรวมสถิติต่างๆ ในรูปแบบ Dashboard และการจัดอันดับ Ranking ข้อมูลต่างๆ การแสดงข้อมูลในรูปแบบแผนที่ประเทศไทย และแสดงรายละเอียดแต่ละจังหวัดเพื่อให้ประชาชนเข้าใจได้ง่ายขึ้น โดยมีการแสดงข้อมูลในรูปแบบ Infographic ที่สำคัญประชาชนสามารถแสดงความคิดเห็นและร้องเรียนไปยังหน่วยงานที่เกี่ยวข้อง หากพบว่ามีการทุจริตคอร์รัปชันได้อีกด้วย